
UDTALELSE
Udenrigsudvalget opfordrer Budgetkontroludvalget, som er korresponderende udvalg, til at optage følgende i det forslag til beslutning, det vedtager:
1.	understreger, at de seneste begivenheder – navnlig Ruslands omfattende invasion af Ukraine og førstnævntes fjendtlige forsøg på at påvirke demokratiske processer i Europa samt den tiltagende ustabilitet i Mellemøsten – har sat EU's udenrigspolitik og gennemførelsen heraf øverst blandt EU-medlemsstaternes og -institutionernes bekymringer; understreger den centrale rolle, som Tjenesten for EU's Optræden Udadtil (EU-Udenrigstjenesten) og dens delegationer spiller i forbindelse med gennemførelsen af Unionens udenrigspolitik og i bekæmpelsen af udenlandsk informationsmanipulation og indblanding; fremhæver EU-Udenrigstjenestens betydning for EU's forbindelser med de 25-30 millioner EU-borgere, der bor uden for Unionen; anerkender, at EU-Udenrigstjenestens budget, som allerede er strukturelt underfinansieret, blev uforholdsmæssigt hårdt ramt i forhold til andre EU-institutioners af de højere inflationsrater og den efterfølgende energikrise som følge af Ruslands angrebskrig i Ukraine, og er bekymret over disse negative konsekvenser for EU-Udenrigstjenesten og EU-institutionernes resultater og den manglende indsats for at rette op på den nuværende budgetsituation, som i alvorlig grad kan påvirke EU's forbindelser med tredjelande;
2.	understreger nødvendigheden af, at Tjenesten for EU's Optræden Udadtil (EU-Udenrigstjenesten) spiller en central rolle med hensyn til at fremme fred og stabilitet i Mellemøsten, øger finansieringen for at sikre humanitær bistand i Libanon, Gaza og Syrien og styrker overvågningen af menneskerettighederne;
3.	henleder opmærksomheden på den finansielle støtte til EU-Udenrigstjenestens delegationer, der er udsendt til Mellemøsten, Golfstaterne og Afrika, for at sikre, at de fortsat kan gennemføre EU's eksterne foranstaltninger i regionen;
4.	insisterer på budgetforhøjelsen til FUSP-aktioner og andre relevante freds-, konfliktløsnings- og kriseberedskabsinstrumenter samt IT og sikkerhedsprotokoller, for at EU's aktiviteter og kapaciteter til fulde står mål med de aktuelle udfordringer og konflikter i verden;
5.	fremhæver EU-Udenrigstjenestens bidrag til EU's overordnede bestræbelser på at demonstrere urokkelig støtte til Ukraine med initiativer som kampagnen #StandWithUkraine og målrettede kommunikationsprojekter såsom Faces of Ukraine, Art vs War og Share Your Light;
6.	minder om, at det er helt afgørende at styrke vores støtte til menneskerettigheder, demokrati og udvikling i tredjelande yderligere gennem NDICI - et globalt Europa, da en verden bestående af demokratier er en mere sikker verden; understreger, at ressourcerne til EU's digitale diplomati bør forøges yderligere i betragtning af den aktuelle situation med hurtige teknologiske fremskridt og geopolitisk konkurrence; fastholder, at "grønt diplomati" og den grønne omstilling, som er en af EU's prioriteter, bør styrkes over for tredjelande gennem EU's optræden udadtil;
7.	anerkender EU-Udenrigstjenestens rolle i at indsamle bevismateriale mod statsstøttede russiske foretagender og enkeltpersoner, der er omfattet af EU-sanktioner og er involveret i at sprede desinformation og manipulere oplysninger for at retfærdiggøre Ruslands angrebskrig;
8.	beklager, at Den Europæiske Revisionsret i sin årsberetning for regnskabsåret 2023 bemærker, at den konstaterede en kvantificerbar fejl i en af de 13 undersøgte betalinger, som vedrørte manglen på et gyldigt udbud, og seks ikkekvantificerbare revisionsresultater vedrørende udbud i EU-delegationerne, herunder svagheder i metoden til udvælgelse af tilbudsgivere og evaluering af tilbud, samt vedrørende indgåelse af en retlig forpligtelse, inden der var indgået en budgetforpligtelse;
9.	bemærker, at der i Den Europæiske Revisionsrets særberetning 14/2023 blev konstateret mangler i de metoder, som Kommissionen og EU-Udenrigstjenesten anvender til tildeling af midler til partnerlande, og i overvågningsrammens organisering, og det blev anbefalet, at Kommissionen og EU-Udenrigstjenesten navnlig forbedrer metoden til tildeling af midler og vurderingen af virkningen af EU-støtten, fokuserer programmeringsprocessens anvendelsesområde samt forenkler og gør konsekvent brug af indikatorerne i de flerårige vejledende programmer;
10.	glæder sig over Revisionsrettens særberetning om EU-Udenrigstjenestens koordinerende rolle og dens konklusioner om, at koordineringen for det meste er effektiv, hvilket gør det muligt for tjenesten at støtte den højtstående repræsentant/næstformanden korrekt i at opfylde sit mandat; bemærker, at der ikke desto mindre stadig er visse svagheder, hvad angår informationsstyring, personale og rapportering; opfordrer EU-Udenrigstjenesten til at prioritere gennemførelsen af anbefalingerne i særberetningen inden fristen i 2025, da rettidig handling er vigtig for at styrke dens operationelle kapacitet og øge dens bidrag til EU's udenrigspolitiske mål;
11.	bemærker, at EU-Udenrigstjenesten er fast besluttet på at gøre sig selv mere omkostningseffektiv, samtidig med at den i 2023 fortsat stod over for betydelige budgetmæssige begrænsninger til trods for øgede geopolitiske udfordringer; anerkender, at EU-Udenrigstjenesten har skåret betydeligt ned på sit budget til tjenesterejser og repræsentation, hvilket har betydning for en diplomatisk tjenestes kernefunktioner, og har reduceret de ikkeobligatoriske udgifter og indefrosset og udskudt projekter vedrørende vedligeholdelse af bygninger, infrastruktur og IT; bemærker med bekymring, at disse budgetmæssige begrænsninger kunne føre til uforholdsmæssigt mange nedlukninger af EU-ambassader og udsættelse af sikkerhedsinstallationer på en række EU-delegationer, hvilket hæmmer EU-Udenrigstjenestens evne til at opfylde sit mandat og forsvare EU's værdier og behørigt sikre omsorgspligten for alt personale på delegationerne; opfordrer indtrængende medlemsstaterne til at yde tilstrækkelig finansiering til EU-Udenrigstjenesten og Kommissionen til at sikre, at EU bibeholder sit netværk af delegationer uberørt som et signal om dets globale engagement; understreger den negative indvirkning, som nedskæringer kan have på gennemførelsen af instrumenterne for eksterne anliggender såsom NDICI og Global Gateway; understreger, at det er nødvendigt at stille tilstrækkelige ressourcer til rådighed for Tjenesten for EU's Optræden Udadtils (EU-Udenrigstjenestens) afdeling for strategisk kommunikation og fremsyn for fortsat effektivt at bekæmpe desinformationskampagner, der anvendes som strategiske værktøjer af autoritære og illiberale regimer; glæder sig i denne forbindelse over meddelelsen om oprettelsen af taskforcen for strategisk kommunikation og bekæmpelse af informationsmanipulation i Kommissionens GD COMM;
12.	glæder sig over den urokkelige støtte til Ukraine, herunder gennem EU's civile rådgivende mission (EUAM Ukraine) og uddannelsen af ukrainske soldater under EU's militære bistandsmission (EUMAM);
13.	glæder sig over udnævnelsen af EU's første særlige repræsentant for Golfregionen;
14.	understreger, at EU skal øge finansieringen for at styrke den særlige budgetpost inden for EU's udenrigspolitiske foranstaltninger, der er forbeholdt ligestilling mellem kønnene og dagsordenen for kvinder, fred og sikkerhed (WPS-dagsordenen), med henblik på at sikre konsekvent finansiering til initiativer, der fremmer kønsorienteret lederskab, beskytter kvinders rettigheder og bekæmper seksuel og kønsbaseret vold i konflikt- og postkonfliktsituationer; understreger, at en sådan finansiering er afgørende for at støtte lokale civilsamfundsorganisationer, yde støtte med fokus på overlevende og integrere kønsperspektiver i EU's diplomatiske og sikkerhedsmæssige tiltag;
15.	understreger, at kønshandlingsplan III foreskriver, at 85 % af nye EU-tiltag skal bidrage til ligestilling mellem kønnene og styrkelse af kvinders og pigers indflydelse og status; opfordrer EU-Udenrigstjenesten til at fremskynde fremskridtene hen imod målene i kønshandlingsplan III ved i sit daglige arbejde at fokusere meningsfuldt på de centrale indsatsområder i kønshandlingsplan III, herunder afskaffelse af kønsbaseret vold, fremme af seksuel og reproduktiv sundhed og rettigheder, økonomiske og sociale rettigheder og styrkelse af kvinders indflydelse og status, lige deltagelse og lederskab; bemærker, at kønshandlingsplan III udløber i 2027, og opfordrer med henblik herpå indtrængende EU-Udenrigstjenesten til at udvikle en mere ambitiøs kønshandlingsplan IV, der vil sikre en stærkere forbindelse mellem kvinders rettigheder og styrkelse af kvinders indflydelse og status og EU's udenrigs- og sikkerhedspolitik, og som er klar til gennemførelse fra 2028;
16.	fremhæver børns ekstremt sårbare situation i verden, navnlig i forbindelse med væbnede konflikter; giver udtryk for alvorlig bekymring for de titusindvis af børn, der var berørt af væbnede konflikter over hele verden, og som blev udsat for afskyelige overgreb og krænkelser af deres mest grundlæggende rettigheder i 2023; opfordrer EU-Udenrigstjenesten til at sætte børns rettigheder i centrum for sin indsats;
17.	tilskynder fortsat EU-Udenrigstjenesten og EU-delegationerne til at støtte og samarbejde med lokale aktører og civilsamfundsorganisationer i tredjelande for at stimulere dialogen om retsstatsprincippet, grundlæggende menneskerettigheder og bekæmpelse af korruption og misbrug af EU-midler;
18.	opfordrer EU-delegationerne til at øge støtten til reelle demokratiske aktører og civilsamfundet på Vestbalkan, gå stærkt ud og offentligt fordømme illiberale og udemokratiske aktørers handlinger, som strider mod Unionens interesser, og til at sikre, at gennemførelsen af finansiering fra instrumentet til førtiltrædelsesbistand (IPA III) er i overensstemmelse med EU's mål; opfordrer EU-delegationerne i regionen til at anlægge en mere troværdig og meritbaseret tilgang med udgangspunkt i Københavnskriterierne, især med hensyn til retsstatsprincippet, demokrati og beskyttelse af menneskerettighederne, navnlig i betragtning af de begrænsede fremskridt, som visse lande på Vestbalkan har gjort;
19.	opfordrer til øget EU-støtte til Moldova til bekæmpelse af desinformation, hybride trusler og cyberangreb; opfordrer EU-delegationen i Moldova til at øge sine bestræbelser på at fremme en mere proaktiv og effektiv kommunikationsstrategi vedrørende det europæiske perspektiv, herunder opsøgende arbejde på russisk;
20.	minder om den alvorlige situation for så vidt angår kvinders rettigheder og LGBTQI+-personers rettigheder i mange dele af verden; understreger det presserende behov for at beskytte disse rettigheder bedre; fremhæver EU-Udenrigstjenestens centrale rolle med hensyn til at fremme menneskerettighederne i hele verden; opfordrer EU-Udenrigstjenesten til at øge sin indsats i den henseende;
21.	anser valgobservationsmission for at være et praktisk og effektivt udenrigspolitisk instrument, der fortsat er centralt for EU's demokratistøttepolitikker og -strategier; opfordrer EU til at sikre tilstrækkelige midler til EU's valgobservationsmissioner med henblik på også at udvide dem til valg i kandidat- og nabolande;
22.	glæder sig over oprettelsen af EU's partnerskabsmission i Moldova (EUPM Moldova); fremhæver EUPM Moldovas afgørende rolle og opfordrer EU og dets medlemsstater til at forlænge missionens mandat efter maj 2025 og samtidig øge ressourcerne for at forbedre dens effektivitet;
23.	opfordrer indtrængende EU-Udenrigstjenesten og -delegationerne til nøje at overvåge demokratiets tilstand i de forskellige lande og yde logistisk og teknologisk støtte til menneskerettighedsforkæmpere og personer fra oprindelige befolkningsgrupper, navnlig kvinder;
24.	understreger, at religions- og trosfrihed er en grundlæggende værdi i den frie verden og Den Europæiske Union; opfordrer indtrængende Tjenesten for EU's Optræden Udadtil til at indarbejde trosdiplomati i sine tiltag og anerkende religion som en del af løsningen på globale udfordringer; understreger, at denne tilgang bør omfatte aktiv beskyttelse af kristnes og andre religiøse gruppers rettigheder, navnlig i lande, hvor de er et mindretal, samt fremme af tolerance og sikring af, at religionsfrihed er en del af alle EU's relevante eksterne dialoger og politikker.

